**เลขที่สัญญา APMIDX-2024-07-001**

**สัญญากิจการค้าร่วม**

**(Consortium Agreement)**

สัญญากิจการค้าร่วม ฉบับนี้ทำขึ้นเมื่อวันที่ 15 กรกฎาคม 2567 โดย

(1) **บริษัท อภิมุข ณ การไฟฟ้า จำกัด** โดย **นายอภิมุข พัฒนศาสตร์** ประธานกรรมการผู้บริหาร
ผู้มีอำนาจกระทำการแทนบริษัท ซึ่งเป็นบริษัทจัดตั้งขึ้นตามกฎหมายแห่งประเทศไทย สำนักงานใหญ่ตั้งอยู่เลขที่ 211 หมู่ที่ 2 ตำบลเวียง อำเภอเทิง จังหวัดเชียงราย 57160 ทะเบียนการค้าเลขที่ 0575562001603 ซึ่งต่อไปนี้เรียกว่า **“APM”**

(2) **บริษัท อินเด็กซ์ อินเตอร์เนชั่นแนล กรุ๊ป จำกัด (มหาชน)** โดย **ดร.ชัยณรงค์ ณ ลำพูน** ประธานกรรมการผู้บริหารผู้มีอำนาจกระทำการแทนบริษัท ซึ่งเป็นบริษัทจัดตั้งขึ้นตามกฎหมายแห่งประเทศไทย สำนักงานใหญ่ตั้งอยู่เลขที่ 1/814 หมู่ 17 ซอยอัมพร ถนนพหลโยธิน ตำบลคูคต อำเภอลำลูกกา จังหวัดปทุมธานี 12130 ทะเบียนการค้าเลขที่ 0107563000096 ซึ่งต่อไปนี้เรียกว่า **“IDX”**

โดยที่ต่อไปในสัญญานี้ จะเรียกว่า **“กิจการค้าร่วม”** รวมกันว่า **“คู่สัญญาทั้งสองฝ่าย”** กรณีเฉพาะรายจะเรียกว่า **“คู่สัญญาแต่ละฝ่าย”**

โดยที่ **“APM”** และ **“IDX”** เป็นผู้รับสัญญาจาก **มหาวิทยาลัยเทคโนโลยีราชมงคลล้านนา** (ต่อไปจะเรียกว่า “**นายจ้าง**”) ในโครงการติดตั้งโซล่าเซลล์แบบติดตั้งบนหลังคาเพื่ออนุรักษ์พลังงานและลดค่าใช้จ่ายมหาวิทยาลัยเทคโนโลยีราชมงคลล้านนา ซึ่งคู่สัญญาทั้งสองฝ่ายมีความประสงค์จะเข้าร่วมทำงานในลักษณะกิจการค้าร่วม ภายใต้กฎหมายของประเทศไทยเพื่อดำเนินการตามสัญญาจ้างดังกล่าว ในนาม **“APMIDX** **Consortium”** คู่สัญญาทั้งสองฝ่ายจึงตกลงกันดังต่อไปนี้

1. **การจัดตั้งกิจการค้าร่วม**
	1. คู่สัญญาทั้งสองฝ่ายตกลงจัดตั้ง กิจการค้าร่วม ซึ่งประกอบไปด้วย “**APM”** และ **“IDX”** โดยใช้ชื่อ “**APMIDX** **Consortium” (“กิจการค้าร่วม APMIDX”)**
	2. ที่อยู่ของ **“APMIDX** **Consortium”** คือเลขที่ 211 หมู่ที่ 2 ตำบลเวียง อำเภอเทิง จังหวัดเชียงราย 57160 ทะเบียนการค้าเลขที่ 0575562001603 โทรศัพท์ 094-836-2894
	3. คู่สัญญาทั้งสองฝ่ายตกลงที่จะใช้ตราประทับของ “**APM”** และ **“IDX”** เพื่อการลงนามในเอกสารตลอดจนกระทำนิติกรรมต่าง ๆ ที่เกี่ยวข้องกับกิจการค้าร่วมจนแล้วเสร็จทุกประการ ตามคำสั่งในนาม “**APMIDX** **Consortium”** และดำเนินการทั้งสิ้นตามสัญญา

**ตัวอย่างตราประทับ**

|  |  |
| --- | --- |
| **บริษัท อภิมุข ณ การไฟฟ้า จำกัด** | **บริษัท อินเด็กซ์ อินเตอร์เนชั่นแนล กรุ๊ป จำกัด (มหาชน)** |
|  |  |

1. **วัตถุประสงค์ของกิจการค้าร่วม**
	1. เพื่อร่วมกันเข้าดำเนินงานตามสัญญาจ้างจนแล้วเสร็จ โดยมีมูลค่าทั้งสิ้น 150,000,000.00 บาท (หนึ่งร้อยห้าสิบล้านบาทถ้วน) ซึ่งรวมภาษีมูลค่าเพิ่มแล้ว
	2. กระทำการใด ๆ ทั้งปวงที่จำเป็นเพื่อให้การกระทำตามข้อ 2.1 ข้างต้นสามารถดำเนินการและบรรลุผลสำเร็จ และเพื่อให้สามารถปฏิบัติการตามความในสัญญาฉบับนี้และสัญญาจ้างได้ เว้นแต่คู่สัญญาทั้งสองฝ่ายจะได้ตกลงกันเป็นลายลักษณ์อักษร และ “**AMPIDX** **Consortium”** จะไม่ดำเนินการอย่างอื่นใด นอกจากที่ระบุในสัญญาฉบับนี้
2. **ขอบเขตความรับผิดชอบร่วมดำเนินโครงการ**
	1. คู่สัญญาทั้งสองฝ่ายตกลงร่วมดำเนินงาน โดย **“APM”** รับผิดชอบดำเนินงานตามสัญญาจ้างคิดเป็นสัดส่วนร้อยละ **“50”** ของมูลค่าสัญญาจ้างทั้งหมด และ **“IDX”** รับผิดชอบดำเนินงานตามสัญญาจ้างคิดเป็นสัดส่วนร้อยละ **“50”** ของมูลค่าสัญญาจ้างทั้งหมด โดยคู่สัญญาทั้งสองฝ่ายตกลงร่วมกันยินยอมผูกพันตนในกรณีที่ต้องรับผิดชอบร่วมกันหรือแทนกันอย่างลูกหนี้ต่อความรับผิดที่มีต่อบุคคลภายนอก โดยเฉพาะต่อ **“นายจ้าง”** ทั้งหมดที่ต้องรับผิดชอบต่อมูลค่างานตามสัญญาจ้างนี้
	2. คู่สัญญาแต่ละฝ่ายจะต้องรับผิดชอบและจ่ายเงินค่าจ้าง และค่าใช้จ่ายอื่น ๆ ที่เกี่ยวข้องกับความรับผิดชอบของตัวเองและจะไม่ขอให้คู่สัญญาฝ่ายใดชำระเงินหรือชดใช้เงินแทน ยกเว้นค่าใช้จ่ายร่วมทั่วไป หรือค่าใช้จ่ายที่ฝ่ายนั้นตกลงที่จะแบ่งปัน ซึ่งจะต้องได้รับความยินยอมเป็นลายลักษณ์อักษรจากคู่สัญญาฝ่ายนั้นก่อน โดยคู่สัญญาทั้งสองฝ่ายตกลงร่วมดำเนินโครงการ รายละเอียดและขอบเขตของงานของแต่ละฝ่ายให้เป็นไปตามเอกสารสัญญาที่ **“APMIDX”** ทำกับ **“นายจ้าง”**
3. **หน้าที่ในการดำเนินการของกิจการค้าร่วม**

**APM** มีหน้าที่ดังนี้

* ร่วมบริหารงานของโครงการ
* จัดหาเงินลงทุนโครงการจำนวน 20,000,000.00 บาท (ยี่สิบล้านบาทถ้วน)
* จัดหาอุปกรณ์, บุคลากรในการทำงานของโครงการ ควบคุม ตรวจสอบการทำงานของผู้รับเหมาในการทำงาน, จัดซื้อจัดจ้างทุกชนิดตลอดจนประเมินรายการค่าใช้จ่ายต่างๆ ที่ใช้ในการทำงาน
* กระทำการอื่นใดก็ตามที่คู่สัญญาแต่ละฝ่ายได้ตกลงร่วมกัน

 **IDX** มีหน้าที่ดังนี้

* ร่วมบริหารงานของโครงการ
* จัดหาเงินลงทุนโครงการจำนวน 130,000,000.00 บาท (หนึ่งร้อยสามสิบล้านบาทถ้วน)
* กระทำการอื่นใดก็ตามที่คู่สัญญาแต่ละฝ่ายได้ตกลงร่วมกัน
1. **ผู้มีอำนาจกระทำนิติกรรม**

 คู่สัญญาทั้งสองฝ่ายตกลงให้ “**APMIDX** **Consortium**” โดยนายอภิมุข พัฒนศาสตร์ และ ดร.ชัยณรงค์ ณ ลำพูน เป็นผู้มีอำนาจลงนามแทน “**APMIDX** **Consortium**” ในการกระทำนิติกรรมใดๆ อันเกี่ยวเนื่องด้วยวัตถุประสงค์กับนายจ้าง หรือ ผู้เกี่ยวข้องกับงานตามสัญญาจ้าง และสามารถมอบอำนาจช่วงให้บุคคลอื่น ๆ ที่เกี่ยวข้องเป็นผู้รับมอบอำนาจดำเนินการแทนในขั้นตอนต่าง ๆ ได้

1. **ความรับผิดระหว่างคู่สัญญา**

คู่สัญญาแต่ละฝ่ายตกลงยินยอมรับผิดในกรณีที่เกิดความเสียหายอันเนื่องมาจากหน้าที่และความรับผิดชอบของฝ่ายตนเอง ตามสัดส่วนของงานที่ได้กำหนดในสัญญาระหว่าง **“APMIDX”** ทำกับ **“นายจ้าง”** แต่ไม่จำกัดเฉพาะกรณีทั่วไปตามที่กล่าวมาข้างต้น คู่สัญญาแต่ละฝ่ายจะต้อง

* 1. ในกรณีที่นายจ้างเรียกค่าเสียหายจากการล่าช้าของงานหรือค่าเสียหายอื่น ๆหากความเสียหายนั้นเกี่ยวเนื่องกับขอบเขตของงานของคู่สัญญาฝ่ายใด หรือเห็นได้ว่าเกิดจากการกระทำของคู่สัญญาฝ่ายใด คู่สัญญาฝ่ายนั้นจะต้องรับผิดในค่าเสียหายนั้นถ้าความเสียหายที่ถูกเรียกร้องไม่สามารถเจาะจงลงได้ว่าเกิดจากการกระทำของคู่สัญญาฝ่ายใด ให้คู่สัญญาทั้งสองฝ่ายรับผิดร่วมกันตามอัตราส่วนของมูลค่างานที่คู่สัญญาแต่ละฝ่ายรับผิดชอบในการดำเนินงานตามสัญญา หากคู่สัญญาฝ่ายหนึ่งฝ่ายใดต้องชดใช้ค่าเสียหายเกินส่วนงานที่ตนรับผิดชอบ ให้คู่สัญญาอีกฝ่ายหนึ่งชดใช้ส่วนที่เกินนั้นแก่คู่สัญญาฝ่ายแรกภายในเวลา 15 วัน นับแต่วันที่ได้มีการจ่ายเงินออกไปแทน
	2. กรณีที่จะต้องชดใช้ค่าเสียหายต่อบุคคลภายนอก ให้ใช้หลักตามที่กำหนดไว้ในข้อ (6.1)
	3. หากคู่สัญญาฝ่ายหนึ่งฝ่ายใดถูกนายจ้าง หรือบุคคลภายนอกฟ้องร้องหรือถูกบังคับคดีให้รับผิดทั้งที่ตนมิได้ก่อให้เกิดความเสียหาย และความเสียหายที่เกิดขึ้นอยู่ในความรับผิดชอบของอีกฝ่ายหนึ่ง ฝ่ายที่รับผิดชอบต้องชดใช้ค่าเสียหายให้ฝ่ายที่ถูกบังคับคดีภายใน 30 วัน นับจากวันที่ได้รับจดหมายหรือหนังสือแจ้งจากฝ่ายที่ถูกบังคับคดี
	4. หากคู่สัญญาฝ่ายหนึ่งฝ่ายใดกระทำผิดสัญญาเป็นเหตุให้อีกฝ่ายหนึ่งได้รับความเสียหาย คู่สัญญาฝ่ายที่กระทำผิดต้องชดใช้ค่าเสียหายที่เกิดขึ้นทั้งสิ้น
	5. กรณีเกิดความชำรุดเสียหายต่ออุปกรณ์ทั้งหมดในโครงการ เป็นความรับผิดชอบของ**“AMP”** ที่จะดำเนินการแก้ไขต่ออุปกรณ์ที่ชำรุดเสียหายแต่เพียงฝ่ายเดียว
	6. กรณีที่ **“นายจ้าง”** ประสงค์จะให้ **“APMIDX”** เพิ่มเติมหรือขยายขนาดกำลังการผลิตไฟฟ้าให้มากขึ้น ทั้งสองฝ่ายจะต้องหาข้อตกลงร่วมกันว่าจะมีการลงทุนเพิ่มในส่วนที่ **“นายจ้าง”** ต้องการหรือไม่ หากเห็นชอบร่วมกันว่าจะมีการลงทุนเพิ่ม ให้สัดส่วนการดำเนินการเป็นไปตามข้อ 3 และสัดส่วนการแบ่งรายได้เป็นไปตามข้อ 7.1
	7. รับผิดชอบในภาระภาษีและหน้าที่ต่าง ๆ ซึ่งเป็นของลูกจ้างหรือผู้รับเหมาช่วงของตนและต้องชดใช้หรือดำเนินการให้คู่สัญญาฝ่ายอื่นปลอดจากความเสียหายในค่าใช้จ่าย การเรียกร้อง ความรับผิด หรือความผูกพันอันเกิดจากการชำระภาษีดังกล่าว
	8. รับผิดชอบในภาระภาษีการนำเข้าหรือส่งออก ภาษีศุลกากร ค่าธรรมเนียม ค่าธรรมเนียมใบอนุญาต หรือค่าใช้จ่ายอื่น ๆ ในทำนองเดียวกัน อันเกี่ยวข้องกับขอบเขตของงานในส่วนของตนและต้องชดใช้หรือดำเนินการให้คู่สัญญาฝ่ายอื่นปลอดจากความเสียหายในค่าใช้จ่ายการเรียกร้อง ความรับผิด หรือความผูกพันอันเกิดจากการชำระภาษีดังกล่าว
1. **การเรียกเก็บเงินตามสัญญาจ้าง และการจ่ายเงินให้แก่คู่สัญญา**
	1. คู่สัญญาแต่ละฝ่ายในฐานะสมาชิกของ **“APMIDX** **Consortium”** ตกลงร่วมกันว่าเงินทั้งปวงที่นายจ้างจะต้องจ่ายนั้น ให้สิทธิในการรับเงินตกแก่ “**IDX”** แต่เพียงผู้เดียว โดย “**IDX”** ได้รับการโอนสิทธิในการรับเงินโดยตรงจากธนาคารของนายจ้าง และหลังจากที่ **“IDX”** ได้รับเงินแล้ว จะต้องจ่ายเงินให้ **“APM”** ในสัดส่วน **“80:20”** ไปจนกว่าเงินในส่วนของ **“IDX”** จะครบจำนวน **130,000,000.00 บาท (หนึ่งร้อยสามสิบล้านบาทถ้วน)** จากนั้นสัดส่วนที่ **“IDX”** จะจ่ายให้กับ **“APM”** จะเป็นสัดส่วน **“50:50”** ไปจนครบสัญญา
	2. กรณีที่ **“IDX”** ลงทุนเพิ่มในโครงการ ให้สัดส่วนการแบ่งรายได้เป็นไปตาม 7.1 (**80:20**) จนกว่า **“IDX”** จะได้รับเงินครบจำนวนที่เพิ่มทุน สัดส่วนจึงจะกลับมาเป็น **50:50** ต่อไปจนครบสัญญา
	3. การดำเนินการตามสัญญา กิจการค้าร่วม ไม่ถือเป็นหน่วยภาษีใหม่ คู่สัญญาแต่ละฝ่ายต้องรับผิดชอบชำระภาษีเงินได้ตามสัดส่วนงานและจำนวนเงินที่ได้รับของตนตามข้อตกลงในสัญญาฉบับนี้
2. **อายุของสัญญา**

สัญญานี้มีผลใช้บังคับนับตั้งแต่วันที่ลงนามในสัญญานี้ และจะมีผลใช้บังคับจนกระทั่ง เมื่อ**“APMIDX Consortium”** ได้มีการปฏิบัติหน้าที่ตามสัญญาจ้างกับ **“นายจ้าง”** จนครบถ้วนแล้วหรือสัญญาจ้างสิ้นสุดลง

1. **การรักษาความลับ**

ระหว่างอายุของสัญญานี้มีผลบังคับใช้ และภายหลัง 5 ปี นับแต่วันที่สัญญานี้สิ้นสุดลง คู่สัญญาทั้งสองฝ่ายตกลงจะ

* 1. ไม่เปิดเผย ใช้หรือทำสำเนาซึ่งข้อมูลอันมีลักษณะเป็นความลับที่คู่สัญญาฝ่ายหนึ่งให้แก่ตน เว้นแต่จะเป็นการเปิดเผย ใช้หรือทำสำเนาเพื่อประโยชน์แห่งการยื่นเสนอราคา การขอวงเงินสินเชื่อกับธนาคาร และการปฏิบัติตามสัญญาฉบับนี้
	2. ไม่เปิดเผยแก่บุคคลภายนอกซึ่งข้อมูลอันมีลักษณะเป็นความลับของคู่สัญญาอีกฝ่ายหนึ่งเว้นแต่

(ก) ข้อมูลซึ่งในเวลาที่เปิดเผยเป็นข้อมูลที่สาธารณชนได้ทราบอยู่แล้ว หรือเป็นข้อมูลที่รับทราบโดยสาธารณชนในเวลาต่อมา โดยที่คู่สัญญาฝ่ายที่รับข้อมูลไม่ได้ปฏิบัติผิดสัญญาฉบับนี้แต่อย่างใด

(ข) ข้อมูลอันเป็นความลับที่คู่สัญญาฝ่ายที่รับข้อมูลได้เปิดเผยแก่พนักงาน และที่ปรึกษาทางวิชาชีพของตนเฉพาะเท่าที่จำเป็นเพื่อปฏิบัติงานในความรับผิดชอบของคู่สัญญาแต่ละฝ่าย รวมถึงงานในความรับผิดชอบของฝ่ายนั้น ๆ แล้วแต่กรณี และตามภาระหน้าที่ในสัญญาฉบับนี้

(ค) ข้อมูลที่คู่สัญญาฝ่ายที่รับข้อมูลได้มาโดยสุจริตจากบุคคลภายนอก ซึ่งมีสิทธิในการใช้หรือการเปิดเผยข้อมูล

(ง) ข้อมูลซึ่งคู่สัญญาฝ่ายที่ให้ข้อมูลให้ความยินยอมเป็นลายลักษณ์อักษรให้เปิดเผยได้

(จ) ข้อมูลอันเป็นความลับนั้นจำต้องเปิดเผยตามกฎหมาย คำสั่งศาล หรือกฎระเบียบของตลาดหลักทรัพย์ หรือ

(ฉ) ข้อมูลที่คู่สัญญาฝ่ายที่รับข้อมูลได้พัฒนาขึ้นมาเองโดยมิได้ใช้ข้อมูลอันเป็นความลับของคู่สัญญาฝ่ายที่ให้ข้อมูล

 ทั้งนี้ คู่สัญญาแต่ละฝ่ายตกลงจะดำเนินการต่าง ๆ ที่จำเป็นเพื่อให้พนักงานและที่ปรึกษาทางวิชาชีพของตนที่ตนได้เปิดเผยข้อมูลอันเป็นความลับตามข้อ 9.3 (ข) รับทราบการรักษาความลับตามข้อ 9. นี้ และคู่สัญญาทั้งสองฝ่ายจะใช้ความพยายามอย่างดีที่สุดเพื่อให้พนักงานและที่ปรึกษาทางวิชาชีพของตนปฏิบัติตาม

* 1. คู่สัญญาทั้งสองฝ่ายตกลงว่าข้อความในสัญญาฉบับนี้เป็นข้อมูลอันเป็นความลับ โดยคู่สัญญาแต่ละฝ่ายรับทราบว่าข้อมูลอันเป็นความลับของคู่สัญญาอีกฝ่ายหนึ่งเป็นทรัพย์สินที่มีค่าและเป็นความลับทางการค้าของคู่สัญญาอีกฝ่ายหนึ่งและตนไม่มีสิทธิ กรรมสิทธิ์ หรือ ส่วนได้ส่วนเสียใด ๆ ในข้อมูลนั้น เว้นแต่สิทธิหรือการใช้เท่าที่จำเป็นเพื่อปฏิบัติตามความในสัญญาฉบับนี้
1. **การแก้ไขเปลี่ยนแปลง**

การแก้ไขเปลี่ยนแปลงใด ๆ ในสัญญาฉบับนี้จะไม่ผูกพันคู่สัญญาทั้งสองฝ่าย เว้นแต่ได้ทำเป็นลายลักษณ์อักษร และลงนามโดยผู้มีอำนาจกระทำการแทนของคู่สัญญาทั้งสองฝ่าย

1. **กฎหมายที่ใช้บังคับ**

ให้ใช้กฎหมายไทยบังคับกับการบังคับหรือการตีความตามสัญญาฉบับนี้

--------------------------------------------------------------------------------------------------

(ส่วนลงนามในหน้าถัดไป)

เพื่อเป็นหลักฐานคู่สัญญาทั้งสองฝ่ายจึงได้ลงลายมือชื่อพร้อมประทับตราสำคัญของบริษัท (ถ้ามี) ไว้เป็นสำคัญต่อหน้าพยาน ณ วันดังกล่าวข้างต้น และแต่ละฝ่ายต่างเก็บรักษาสัญญากิจการค้าร่วม นี้ไว้ฝ่ายละฉบับ

|  |
| --- |
| **บริษัท อภิมุข ณ การไฟฟ้า จำกัด (“APM”)**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**(นายอภิมุข พัฒนศาสตร์)****ผู้มีอำนาจกระทำการแทนบริษัท** |
| **บริษัท อินเด็กซ์ อินเตอร์เนชั่นแนล กรุ๊ป จำกัด (มหาชน) (“IDX”)**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**(ดร.ชัยณรงค์ ณ ลำพูน)****ผู้มีอำนาจกระทำการแทนบริษัท** |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_**(นายจิตเกษม พัฒนาศิริ)****พยาน** | \_\_\_\_\_\_\_\_\_\_\_\_\_\_\_\_\_\_\_\_\_\_\_\_**(................................................)****พยาน** |